SKRIFTLIG FORESPØRGSEL E-2093/99

af Alexander Radwan (PPE-DE) til Kommissionen

(19. november 1999)

Om: Nedskæring af omfanget af støtteområder for Vesttyskland og Berlin

Kommisionen besluttede i juli dette år at nedskære de af forbundsregeringen støtteretligt anmeldte støttemodtagere for de vesttyske delstater og Berlin fra 23,4 % til 17,6 % og indlede en støtteundersøgelsesprocedure imod Forbundsrepublikken Tyskland.

1. Vil Kommissionen i lyset af overtrædelsen af lighedsprincippet tage sit standpunkt op til revision og overveje muligheden af fortsat at lade loftet på 23,4 % for støtteberettigede områder være gældende?

2. Kunne Kommissionen i tilfælde af, at den anser det for udelukket, at 23,4 %-loftet fortsat skal være gældende, forestille sig muligheden af med Forbundsrepublikken Tyskland at nå til enighed om et omfang af støtteberettigede områder, der ligger betydeligt højere end 17,6 %?

3. Hvordan stiller Kommissionen sig til forslaget om at bibeholde den hidtidige overgangsløsning, der gør det muligt at tage støtteansøgninger i betragtning, der er indgivet før et område blev fjernet fra kategorien af støtteberettigede områder?

Svar afgivet på Kommissionens vegne af Mario Monti

(10. januar 2000)

De to første spørgsmål er for tiden ved at blive grundigt undersøgt i forbindelse med den støtteretlige undersøgelsesprocedure nr. C 47/99. Alle de grunde, der har fået Kommissionen til at indlede denne procedure, er indeholdt i dens beslutning om at indlede proceduren. Denne beslutning er blevet offentliggjort i De Europæiske Fællesskabers Tidende(1).

Med henblik på at realisere målet vedrørende samhørighed og med henblik på den forestående udvidelse af EU har Kommissionen besluttet, at omfanget af de regionale støtteberettigede områder i Fællesskabet skal nedskæres til 42,7 %. For Tysklands vedkommende indebærer dette en nedskæring til 34,9 %.

Den relative nedskæring af støtteberettigede områder i Tyskland er mindre end den relative nedskæring på fællesskabsplan.

De 34,9 % omfatter såvel områderne i henhold til EF-traktatens artikel 87, stk. 3, litra a) (tidligere artikel 92), som områderne i henhold til artikel 87, stk. 3, litra c), i EF-traktaten. På grundlag af socio-økonomiske data har man lagt sig fast på en befolkningsandel på 17,3 % (5 nye delstater) for regioner i henhold til artikel 87, stk. 3, litra a), i EF-traktaten, og man er nået frem til et loft på 17,6 % for regioner i henhold til artikel 87, stk. 3, litra c), i EF-traktaten (støtteberettigede områder i Vesttyskland og Berlin).

Dette tal er man nået frem til ved hjælp af en objektiv metode, der er blevet anvendt ens på alle medlemsstater, og som er beskrevet i bilag III til retningslinjerne for statsstøtte med regionalt sigte(2). I den forbindelse har Kommissionen taget hensyn til flere forskellige traktatfæstede målsætninger og afvejet disse over for hinanden i almenvellets interesse. Derved har man undgået enhver urimelig forskelsbehandling af de forskellige situationer i de enkelte medlemsstater.

Det tredje spørgsmål går ligeledes på en verserende anmeldelsesprocedure (N 209/99). For øjeblikket kan jeg ikke udtale mig om overgangsløsningen for de områder, der ved udgangen af 1999 er blevet fjernet fra kategorien af støtteberettigede områder, da Kommissionen med hensyn hertil afventer en reaktion fra forbundsregeringens side.

(1) EFT C 340 af 27.11.1999.

(2) EFT C 74 af 10.3.1998.